钦定古今图书集成/历象汇编/历法典/第009卷 > 北齐
## 钦定古今图书集成/历象汇编/历法典/第009卷 > 北齐

### 文宣帝天保 年命散骑侍郎宋景业造天保历

按《北齐书文宣帝本纪》，不载。　按《隋书律历志》，后齐
文宣受禅，命散骑侍郎宋景业叶图谶造《天保历》。景
业奏“依《握诚图》及《元命包》，言齐受箓之期，当魏终之
纪，得乘三十五以为蔀，应六百七十六以为章。”文宣
大悦，乃施用之期历统曰：上元甲子至天保元年庚
午，积十一万五百六算外，章岁六百七十六，度法二
万三千六百六十，斗分五千七百八十七。历馀，十六
万二千二百六十一。

### 后主武平七年董峻郑元伟等上甲寅元历

按《北齐书后主本纪》，不载。　按《隋书律历志》，“武平七
年，董峻、郑元伟立议曰：‘宋景业移闰于天正，退命于
冬至，交会之际，承二大之后，三月之交，妄减平分’。”臣
按景业学非探赜，识殊深解，有心改作，多依旧章，惟
写子换母，颇有变革，妄诞穿凿，不会真理。乃使日之
所在，差至八度，节气后天，闰先一月，朔望亏食，既未
能知其表里，迟疾之历步，又不可以傍通。妄设平分，
虚退冬至，虚退则日数减于周年；平分妄设，故加时
差于异日。五星见伏，有违二旬；迟疾逆留，或乖两宿。
轨“之术，妄刻水旱。”今上《甲寅元历》，并以六百五十
七为率，二万二千三百三十八为蔀，五千四百六十
一为斗，分甲寅岁、甲子日为《元纪》。又有广平人刘孝
孙、张孟宾二人同知历事。孟宾受业于张子信，并弃
旧事，更制新法。又有赵道严准晷影之长短，定日行
之进退，更造盈缩，以求亏食之期。刘孝孙以百一十
九为章，八千四十七为纪，九百六十六为岁馀，甲子
为上。元命日度起虚中。张孟宾以六百一十九为章，
四万八千九百为纪，九百四十八为日法，万四千九
百四十五为《斗分》《元纪》。共《命法略》旨远。“日月五星，并
从斗十一起，盈缩转度，阴阳分至，与漏刻相符，共日
影俱合，循转无穷，上距春秋，下尽天统。日”月亏食及
五星所在，以二人新法考之，无有不合。其年讫于敬
礼及历家豫刻日食疏密。六月戊申朔，太阳亏。刘孝
孙言食于卯时，张孟宾言食于申时，郑元伟、董峻言
食于辰时，宋景业言食于巳时，至日食乃于卯、辰之
间，其言皆不能中，争论未定，遂属国亡。